Marlene Harpsøe (DF), 2008-05-16:
Dansk Folkepartis forslag har til hensigt at hæve strafferammen for partnervold, således at partnervold bliver sidestillet med al anden vold.
I dag har de danske domstole skabt præcedens for, at en voldelig partner får rabat i straffen, hvis den dømte er enten gift, samlevende eller lignende med offeret.
Dette finder vi i Dansk Folkeparti dybt urimeligt og bekymrende, især ud fra en betragtning af, at når det drejer sig om vold mod kvinder, så begås volden i to ud af tre tilfælde af en partner, f.eks. en kæreste eller en ægtefælle.
Der skal ikke være særlige forhold for personer i et partnerskab, hvad angår straf.
Volden er ens, uanset om den er begået mellem ægtefolk eller fremmede.
Derfor skal den selvfølgelig for det første også dømmes ens.
For det andet skal offeret sikres tryghed og sikkerhed, og det sker udelukkende, hvis gerningsmanden sættes bag lås og slå.
Mange ofre er udmærket klar over, at domstolene straffer ud fra formildende omstændigheder, hvis der er tale om vold i familierelationer.
Vi mener, at de formildende omstændigheder og den kortere straf i forhold til al anden vold er med til, at offeret ikke anmelder volden, idet det hele føles nyttesløst.
I Spanien har man draget konsekvensen af den alt for udbredte vold mod kvinder og er gået den stik modsatte vej af Danmark.
I Spanien er det en skærpende omstændighed at udøve vold mod en ægtefælle.
Her er et eksempel til efterfølgelse.
Pointen er, at volden knækker en kvinde, en partner, psykisk.
Det er derfor, at offeret alt for ofte - set ude fra - er alt for lang tid om at bevæge sig ud af forholdet og få brudt den onde cirkel.
Det er så meget desto vigtigere, at offeret får lang tids ro til at overkomme voldstraumet, når voldsmanden endelig fængsles.
Det vil længere og mere konsekvente straffe være en garant for.
Det er dybt demoraliserende for et voldsoffer, der langt om længe får anmeldt en voldsmand, at blive opsøgt kun kort tid efter og ofte via chikanerende adfærd.
Men det skal ikke føles nyttesløst og ligegyldigt.
Vi har set flere sager, hvor domstolene har givet rabat i sager, hvor det drejer sig om vold eller drab, og hvor offeret var i partnerskab med gerningsmanden.
I Dansk Folkeparti finder vi det uhyggeligt, at dømte får skåret deres straf ned, fordi de kendte offeret.
Det er uhyggeligt, og det er uværdigt og klæder ikke et retssamfund som det danske.
Kendskab til offeret gør det netop nemmere at chikanere og intimidere offeret, hvorfor det er decideret forkert at give rabat på voldsstraffe, hvilket under alle omstændigheder altid er en uskik.
Ofte er der også blandet børn ind i disse voldelige parforhold.
Vi skal hindre, at børnene også bliver ofre.
Det er barsk for børn at opleve vold mod en forælder, og det kan skabe dybe sår både hos offeret og hos børnene.
Det er et voldsomt overgreb, som vi skal gøre alt for at forhindre, og her finder vi, at en sidestillet strafferamme er en del af en rigtig god løsning.
Børnene har om nogen brug for den tryghed, som længere tids afsoning kan bibringe moderen og børnene, når de ved, at de ikke bliver forsøgt opsøgt og intimideret af voldsmanden.
Ro er nøgleordet her.
Ro til at komme videre for offeret.
Ro til at fordøje smerten, både den fysiske og den psykiske.
Ro for den person, der har valgt at gøre et andet menneske og ofte også egne børn til slaver af vedkommendes voldelige og uacceptable adfærd.
Justitsministeren har bedt Rigsadvokaten undersøge strafniveauet i familiesager.
Dansk Folkeparti finder ikke behov for at vente på, at denne undersøgelse fra Rigsadvokaten foreligger.
Vi ved jo, at præcedens for rabat i sager om partnervold eksisterer, og vi ved, hvad vi kan og bør gøre ved det.
Med et enkelt ryk i strafniveauet vil det således sikres, at voldelige partnere får en lige så hård straf, som hvis der var tale om, at overfaldsmanden var fremmed for offeret.
Vores forslag har derfor til hensigt at hæve strafferammen for partnervold, således at f.eks. en voldelig ægtemand ikke længere kan få rabat i straffen, blot fordi han er gift med offeret.
Tværtimod burde det være en skærpende omstændighed, hvis volden er begået af en person, som offeret har et intimt og fortroligt forhold til.
Jeg må derfor også spørge Folketingets partier: Er det ikke kun rimeligt, at partnervold straffes ligesom al anden vold?
Eller fortjener offeret, at den voldelige ægtemand får en mildere dom end andre voldsmænd, fordi den dømte er gift med offeret?
Nej, vel?
Det kan vi vist kun blive enige om.
Vi kan da kun være enige om, at volden, uanset hvem den er rettet imod, er uacceptabel, og ofrene skal ikke gøres mindre værd, sådan som det sker i dag, med den præcedens, som domstolene har skabt.
Jeg appellerer især indtrængende til de partier på den danske venstrefløj, som vi tidligere forbandt med kvindesagen og ligestillingssagen.